
Hoolekogu koosolek  23.05.2019 kell 18.00 –  20.00 Kuusalu keskkoolis

Osalesid: Kaisa Kajo (lapsevanemate esindaja), Kerli Palu (lapsevanemate esindaja), Viljar Moorits (lapsevanemate esindaja), Vello Sats (direktor), Aili Kontus (õppealajuhataja), Ingrit Keerma (õpetajate esindaja), Margit Vunk (õpetajate esindaja), Anu Kirsman (vallavalitsuse esindaja), Miikael Martti Vatunen (õpilaste esindaja), Sirje Paunel (majandusjuhataja), Elge Lätt (peakokk), Elle Halliksaar (sotsiaalpedagoog).
Külalised: Galina Holmer, Heliko Nava, Reet Idavain
Puudusid: Rasmus Merivoo (lapsevanemate esindaja), Indrek Link (lapsevanemate esindaja)

Koosoleku päevakord

1. Suitsetamine kooli territooriumil - direktor
2. Koolivormi kasutusele võtmise küsitluse tulemused, edasised plaanid – direktor
3. Ülevaade koolis toitlustamisest lapsevanema kogemuse läbi. Analüüsi tutvustus ja arutelu – Kerli Palu, Galina
4. Õpilasliinide bussihanke hetkeseis – Anu Kirsman
5. Kohapeal tõstatatud küsimused


1.Suitsetamine kooli territooriumil
Vello Sats: Õpilaste suitsetamine kooli territooriumil on kujunenud probleemiks. See probleem hakkab tihti kodudest peale. Hoolekogu tähtis ülesanne on ka lapsevanematega koostöö. Elle saab seda teemat kindlasti täpsustada. Elle Halliksaar: Palju on tõesti kodu võimuses. Oleme selle probleemiga koostöös noorsoopolitseinikuga palju tegelenud. Oleme alati lapsevanemaid teavitanud, on noorsoopolitseinik teavitanud ja olen mina teavitanud. Mul on regulaarsed suitsetajad enda jaoks nö kaardistatud. Kerli Palu: Kas probleem on selles, et nad teevad suitsu avalikult? Vello Sats: Põhiline koht on kooli mäel. Seal on varjatud koht. Meil on olnud mitmeid vestluseid lapsevanematega, kui õpetaja on õpilase suitsetamist näinud ja seejärel lapsevanemat teavitanud. Mitmed lapsevanemad on öelnud, et me ei saa süüdistada kedagi, et ainult politsei saab tõendada suitsetamist. Võib-olla on hoolekogul pakkuda mõni muu mõte, mille peale me ei tulegi praegu, kuidas jõuda lapsevanemateni. Kaisa Kajo: Politsei praegu suitsetajaid koolide juures passimas ei käi. Selleks ei ole ressurssi ja sellel ei ole ka mõtet. Nende alaealistega, kes on suitsetamiselt tabatud, tegeletakse, kuid rahatrahve alaealistele selle eest üldjuhul ei määrata. Mina leian, et oluline on alati lapsevanemat teavitada. Kui selgub, et laps on juba tubakasõltuvuses, tuleb koostöös lastekaitsespetsialistiga lapsevanemat vajadusel toetada ja suunata, et lapse sõltuvusega tegeleda. Meil on Elle Halliksaarega olnud väga hea koostöö. Info, millised õpilased on koolis suitsetanud, on alati ka minuni jõudnud ning alati on lapsevanemat teavitatud. Ma ei näe probleemi, kui õpetaja teavitab lapsevanemat ka siis, kui ta ainult kahtlustab, et laps teeb suitsu. Väärteomenetluses rahatrahvi määramisel on oluline, et tegu oleks 100% tõendatud. Lapsevanemale helistada ja oma kahtlusest teada anda võib ju alati. Politsei fookus on tabada täisealiseid, kes ostavad või müüvad alaealistele alkoholi või tubakatooteid. Mitmed täiskasvanud on sellise tegevuse eest juba karistada saanud. Aili Kontus: Kas hoolekogul on ettepanekuid või head nõu anda, kuidas sellist suitsetamist vähendada? Probleem ei ole niivõrd selles, et nad avalikult suitsetavad, kui selles, et nad üldse suitsetavad. Elle Halliksaar: 4. klassist hakkab see probleem peale kuni 8. klassini põhiliselt. Vello Sats: Mulle tundub, et suitsetamine on tõusev trend kampades. Kambas hakkavad suitsetama ka need, kes muidu ei tee. Ma ei taha, et suitsetamise probleem veel suureneks. Võib-olla on hoolekogul mõni hea nipp või ettepanek. Galina Holmer: Mul on teistmoodi ettepanek. Võib-olla on koolis/klassis mõni populaarne blogija, näiteks Instagrami kasutaja, kes ütleks, et suitsetamine ei ole popp. Kui teised klassikaaslased näitavad, et suitsetamine ei ole popp, siis see mõjutab. Vello Sats: Võib hoopis olla, et populaarne klassikaaslane, kes suitsetab, mõjutab hoopis teisi. Galina Holmer: Ma usun, et mittesuitsetajaid on ikka rohkem. Elle Halliksaar: Neid on ikka enamus, kes ei suitseta. Kerli Palu: Mulle tundub, et suitsetamine on mingi muu probleemi tagajärg. Kas suitsetajate peredes on ka muid probleeme?  Kaisa Kajo: See ei ole kindlasti reegel. Elle Halliksaar: Ei, reegel kindlasti ei ole. Pigem mõjutab kambavaim. Ingrit Keerma: Kambavaim ja soov populaarne olla mõjutavad. Mõnel tolereeritakse kodus suitsetamist. Kaisa Kajo: Palju loeb ka see, kas ja kui palju laps kodunt suitsusid kätte saab. Galina Holmer: Teine küsimus on, kuidas viia lasteni see info, et kui nad tahavad suitsetamist lõpetada, siis kuidas seda teha. Heliko Nava: Kas ei võiks kutsuda lastele rääkima näiteks arst, kes räägiks suitsetamise kahjulikkusest? Vello Sats: Meil on ka häid näiteid, kui lapsevanemad on teinud palju tööd ja selle tulemusel on lapse suitsetamine lõppenud. Ma sooviksin hoolekogu tuge, et hoolekogu aitaks lapsevanemaid mõjutada. Kerli Palu: Hoolekogu saaks kirjutada artikli, näiteks teavituse e-kooli. Vello Sats: Siin on ikkagi vaja individuaalset lähenemist. See blogimise variant mulle väga meeldib. On võimalus, et keegi tuleb ja räägib oma kogemusest. Anu Kirsman: See näitab vastupidi, et kui inimene teeb midagi halba, siis ta saab üle sellest. Kaisa Kajo: Seda kindlasti ei soovitata, et kutsuda endine sõltlane lastele rääkima. See tekitab mulje, et kui selline tore inimene sai oma sõltuvusest jagu, siis miks mina ei peaks saama. Anu Kirsman: Suitsetamisele võib järgneda ka narkootiliste ainete tarvitamine. Vello Sats: Tarvitataksegi neid ka. Elle Halliksaar: Kodud reageerivad väga erinevalt. Näiteks mõni lapsevanem ütleb õpetajale, et kui ei ole näinud, ei ole mõtet sildistada. Viljar Moorits: Ma toetan seda mõtet, et eakaaslaste positiivne mõju võiks aidata. Galina Holmer: Millise tunni käigus seletatakse tubakatoodete ohtlikkusest? Ingrit Keerma: Terviseõpetuses võetakse need põhjalikult läbi. Tervisenädalad on. Erinevad inimesed on käinud koolis rääkimas tervislikest eluviisidest. Viljar Moorits: Kas õpilasomavalitsusel on ka oma arvamus? Miikael Martti Vatunen: Ma arvan, et positiivne eeskuju klassis aitaks ennetada, kuid praeguseid tarbijaid, kes on juba oma kambas, see pigem ei mõjutaks. Kerli Palu: Galina ettepanekut võiks kaaluda, kasutada sotsiaalvõrgustike võimalusi. Õpilasomavalitsus võiks mõelda, kes oleks see eestkõneleja. Kindlasti peaks jätkuma lapsevanemate teavitamine. Ingrit Keerma: Koridoris ekraanil võiks joosta mingi ennetav sõnum suitsetamise kahjulikkusest. 
OTSUS: Jätkub lapsevanemate teavitamine laste suitsetamisest kooli territooriumil või selle kahtlusest nii politsei kui kooli sotsiaalpedagoogi poolt. Kool püüab leida täiendavaid võimalusi ennetuseks – positiivne eeskuju eakaaslaste hulgas, ennetussõnumid koridori ekraanil vms.

2.Koolivorm
Kerli Palu: Koolis oli koolivormi küsitlus. Vello Sats: Küsitluse tulemused on olemas. Õpilased, õpetajad ja lapsevanemad olid küsitluses eraldi. Koolivormi pooldajate ja mittepooldajate osakaal oli enam-vähem sama. Koolivormi elementidest meeldisid enam pikad püksid/seelik, T-särk ja polosärk. Värvina eelistati sinist või musta. Lapsevanematest enamikele meeldib koolivorm. Kerli Palu: Mis on põhjus, miks koolivormi teema praegu tõstatus? Vello Sats: Tahaksime järgmisest õppeaastast hakata tutvustama koolivormi. Varasematel aastatel on olnud küsitlused õpilasesinduses. Õpilased ei ole varasemalt eriti tahtnud koolivormi. Eesmärk ei ole kohustuslik koolivorm. Tahaksime, et oleks mingi element, mis sümboliseeriks Kuusalu keskkooli. Tahaksime teha ideekonkursi kooli sünnipäevaks, iga klass kujundaks vormielemendi, mis oleks populaarne nende klassis. Kooli logo värvid on sinine ja roheline, võiks vorm olla nende värvidega. Tahaksime anda lastele võimaluse otsustada, mis võiks olla see element, millega alustada. Kerli Palu: Kas hoolekogu peaks kuidagi kaasatud olema? Vello Sats: Meil ei ole veel kindlat tegevuskava koolivormi osas. On vaid esmased küsitluse tulemused. Mina ei ole koolivormi pealesuruja. Vägisi ei saa panna kedagi vormi kandma. Anu Kirsman: Kas vormiga ei saaks nii alustada, et esimesed klassid tulevadki juba vormis? Vello Sats: Seda me oleme arutanud. Esimeses klassis otsustavad vanemad väga palju. Ülejärgmisel õppeaastal tahaksime alustada koolivormi kandmisega. Miikael Martti Vatunen: Minu isiklik arvamus, et mingi element võiks olla koolivormist. Õpilasesinduse arvamus on pigem ei. 
OTSUS: Toetame kooli püüdlusi minna üle koolivormile.

3.Toitlustamine
Kerli Palu: Sügisel käis üks lapsevanem (Kaja Riiberg) kooli sööklas töövarjuks ja toitu maitsmas. Kahjuks ta ei saanud täna ise tulla. Teise klassi lapsevanemad avaldasid samuti rahulolematust koolitoiduga. Heliko Nava: Minu laps on Kaja omaga samas klassis. Teema hakkas pikapäevatoidust, see võiks olla toekam. Galina Holmer: Teema hakkas tegelikult minust ja minu lapsest. Ühe päeva pikapäevasöök oli kohuke ja mandariin. Seda on vähe. Lastel jäävad kõhud tühjaks. Ka kaloraaži poolest ei täida oode sageli normi. Vello Sats: See välkanalüüs ei olnud ainult oote teemal. Sellest on tekkinud meil palju küsimusi. Minule ei ole seda analüüsi üldse tutvustatud, see on edastatud ainult hoolekogule. Me ei saa praegu paljudest asjadest aru, mida Kaja on seal mõelnud, kust need väited on tulnud. Seetõttu peaks Kaja ikkagi ise seda kommenteerima. Mind huvitab ka, kuidas vanemad kodus tervisliku toitumisega tegelevad. Kas kool peaks ka vanemaid selles osas koolitama? Galina Holmer: Ma olen õppinud toitumist ja tegutsen toitumisnõustajana ja ka treenerina. Seetõttu julgen sel teemal sõna võtta. Kooli ülesanne ei ole kindlasti vanematele tervislikku toitumist õpetada. Mulle meeldib, et juba 1. klassis käsitletakse tervislikku toitumist, selles osas puudujääke ei olegi. Vello Sats: Mina lükkaks selle teema järgmisesse hoolekogusse, kuna Kaja peab ise ka olema. Ma jätkaks praegu oote teemaga. Kerli Palu: Soovisime seda teemat rääkida sel õppeaastal, kuna sügisel hakkasid osad lapsevanemad teemale taaskord tähelepanu pöörama. Meil ei ole ka midagi selle vastu, et käsitleda seda järgmisel õppeaastal. Kaja analüüsis on ka ettepanekuid, mida oleme varasemalt käsitlenud. Näiteks, mina küsisin märtsikuu menüüd, et see koos Galinaga üle vaadata, kuid seda ma ei ole saanud. Vello Sats: Meil on peakokk täna ka siin. Kuidas Kaja sattus sööklasse? Mina sain sellest tagantjärgi teada. Elge Lätt: Kaja tuli esimesel päeval lihtsalt uksest sisse ja ütles, et tema tuli toitu maitsma. Mina ei teadnud sellest midagi. Me suhtlesime temaga alles teisel päeval. Kerli Palu: Jätkame selle teemaga siis septembris, et Kaja saaks ise kohal olla. Räägime praegu ootest. Heliko Nava: Kaja analüüsist tuli välja, et menüü oli tegelikult vaheldusrikas ja toidud maitsvad. Kõik ei olnud ainult negatiivne. Ingrit Keerma: Kurb, et toidu teema on nii negatiivse varjundi saanud. Kerli Palu: Räägime täna ootest. Galina Holmer: Minu palve, kui rääkida märtsi menüüst, oote osas võiks ka kaloraaž olla välja toodud. Sirje Paunel: Tervisekaitse ei nõua oote osas seda. Galina Holmer: Kui te seda niikuinii arvutate, ei ole ilmselt raske see ka kirja panna. Palve vanemate poolt on veel, et menüüs võiks täpsustada, mis konkreetses toidus on, nt suppide nimed vahel ei kajasta seda. Vanemad saaksid siis arvestada, kas nende laps sööb seda toitu. Elge Lätt: Minu kogemus on, et lapsed söövad paremini, kui neile ei ole lahti kirjutatud, mis seal sees on ja kui nad ei näe kõiki köögivilju, mida toit sisaldab. Eesmärk on, et lapsed vähemalt maitseks toitu. Kerli Palu: Lastele peaks selgitama, mida toit sisaldab ja miks seda peab sööma. Anu Kirsman: See on kodu ülesanne selgitada, mida toit sisaldab ja miks peab seda sööma. Galina Holmer: Kas on mõeldav, et sööklas on lühendatud menüü väljas ja kodulehel pikemalt välja kirjutatud? Elge Lätt: See on mõeldav. Anu Kirsman: Ma saan aru, et vanemate ootused on, et oode oleks toekam toit. Elge Lätt: Mis see võiks olla? Galina Holmer: Näiteks supp. Elge Lätt: 45 minuti jooksul ei ole võimalik seda keeta. Kerli Palu: Mul on ettepanek, et me võiksime Galinaga analüüsida märtsi menüüd ja koostöös peakokaga siis arutada seda ja teha ettepanekuid. Hoolekogul on alati võimalus kirjutada ka vallavalitsusele kiri, et koolis ei ole lastele võimalik pakkuda piisavalt toitu. Galina Holmer: Võib-olla on võimalus mingit tööprotsessi kiirendada, mõni masin juurde osta. Elge Lätt: Hetkel ei ole füüsilist ruumi köögis, kuhu uut masinat paigutada. Kerli Palu: Me kindlasti arutame seda veel, kas ja kuidas vallavalitsuse poole pöörduda. Muidu meil hakkab aastast aastasse sama teema korduma. Eelmisel korral oli jutuks, et uurime, kas oote hind võiks olla suurem, et saaks pakkuda toekamat oodet. Praegu on 60 senti. Vello Sats: See on kindlasti võimalus, kui vallavalitsus on nõus. Näiteks uuest õppeaastast oleks oote hind 1 euro ja selle eest oleks oode toekam.
OTSUS: Kaja Riibergi poolt koostatud analüüsi arutame edasi sügisel uuel õppeaastal. Kerli Palu ja Galina Holmer analüüsivad menüüd koostöös peakokaga ja teevad selle põhjal ettepanekuid. Vajadusel küsime lapsevanematelt arvamusi juurde.

4.Õpilasliinide hange
Kerli Palu: Viimati küsisime lapsevanemate arvamust õpilasliinide hanke tingimustele. Anu on täna siin vallavalitsuse esindajana ka Peeter Solmani rollis. Meie eesmärk praegu on saada vastused nendele ettepanekutele, mida lapsevanemad tegid. Anu Kirsman: Mina edastasin kõik lapsevanematelt tulnud ettepanekud. Ükshaaval hakkasid tulema lapsevanematelt ka soovid marsruutide muutmise osas. Eelmisel nädalal oli enne hanke algust koosolek, kus olid kõik koolid kaasatud ja kus me arutasime läbi kõik bussiliinid ja ükshaaval kõik ettepanekud. Kerli Palu: Hoolekogu kirjutas ka üsna põhjaliku kirja ettepanekutega. Turvavööde nõue läks tingimustesse sisse. Teine meiepoolne oluline tingimus oli see, et lapsed ei seisaks asulavälisel teel bussis püsti. Anu Kirsman: Meil on üks liin, liin nr 1, mis on ülerahvastatud ja mis tuleks teha kaheks eraldi liiniks. See on Kodasoo-Kaberla-Haavakannu-Valkla buss. Vello Sats: Sellel liinil on 70 õpilast sõitmas. Anu Kirsman: Selle liini probleem on, et õhtuti see enam ei ole ülerahvastatud. Kerli Palu: Kas hankesse läks, et sellele liinile on vaja kahte bussi? Anu Kirsman: See ettepanek sai tehtud. Vello Sats: Mina sain aru, et sellega arvestatakse. Anu Kirsman: Sellega on seotud ka Tagavälja peatus. Idee oli, et tekitada juurde liin, mis võtaks lapsed peale Tagavälja peatusest. Heliko Nava: Ma olen aru saanud, et mingil ajal pannakse väljasõit Tallinn-Narva maanteele kinni. Anu Kirsman: Probleem on, et lapsed ei tohi üle Tallinn-Narva mnt ise minna. Mina saan rääkida sellest, mida me koosolekul arutasime. Oli arutlusel selline variant, et Tagavälja lapsed saaks hommikuti peale võetud. Heliko Nava: Praegu korjavad need lapsevanemad, kel võimalik, hommikuti küla pealt lapsed kokku ja viivad autodega kooli. Kokku käib Tagaväljalt 12 last praegu kooli. Kerli Palu: Küsimus on ikkagi, kas see on hankes sees või mitte? Anu Kirsman: 10% on võimalik õpilasliine pärast hanget veel muuta. Tegelikult on neid igal aastal muudetud. Reet Idavain: Kas selline valla koosolek ka protokolliti, et lapsevanematel oleks võimalik teada saada, mida seal räägiti? Heliko Nava: Tegelikult ka selle õhtuse bussi Tagaväljale me võitlesime ise välja. Algul öeldi, et lapsed võivad mööda Tallinn-Narva mnt äärt kõndida. Siis niideti üle põllu teerada tunnelini ja öeldi, et lapsed võivad sealt tunnelini kõndida. See rada oli väga mudane ja ka ohtlik, kuna vahepeal on teeraja kõrval mitmemeetrine langus karjääri juures. Anu Kirsman: Seaduses on nõue, et me peame tagame koolibussi 3km kodunt või bussipeatusest. Võiksime teha ka nii, et Kuusalus ja Kiius buss ei peatu. Oleme vastu tulnud, et esimese klassi lapsed saaksid bussiga kooli. Margit Vunk: Aastaid tagasi sai kokku lepitud, et esimese klassi lapsed lähevad Kuusalust ja Kiiust bussi peale, kuid vanemad lapsed enam ei lähe. Siis ühel hetkel ütles Tõnu Ammussaar, et kõik lapsed võivad bussiga minna, kuna üks buss pandi juurde. Reet Idavain: Olen Tapurla külast Juminda poolsaarelt. Miks on nii, et kolmapäeviti, kui enamus busse läheb kell 15, ja trimestri viimasel päeval, kui bussid lähevad varem, läheb Juminda poolsaare buss ikka kell 16 ja lapsed jõuavad koju ikka 17.30? Mina rääkisid Peeter Solmaniga peale viimast koosolekut. Tema rääkis, et tema teada on lastel sel ajal, kui nad peavad bussi ootama, koolis tegevus olemas. Mida said näiteks täna meie lapsed koolis bussi ootamise ajal teha? Vello Sats: Nad on kaasatud pikapäevarühma, paljudel on treeningud. Reet Idavain: Treeningud on need, mida nad ise valivad. Vello Sats: Kool saab pakkuda pikapäevarühma tegevusi, meie ei saa muuta busside aegu. Reet Idavain: Siis peabki valla poole pöörduma. Hommikuti on lihtsam, me saame organiseerida lapsi sageli kellegi lapsevanema autoga kooli. Õhtuti seda teha ei õnnestu. Kerli Palu: Sa saatsid ka kirja valda mitme küsimusega. Hoolekogu nägi seda kirja. Mida sulle vastati? Reet Idavain: Mulle vastati 30 päeva möödudes ja vabandati, et hilinetakse vastusega. Ma ei saanud mitte ühtegi vastust oma küsimustele. Mida me lapsevanematena saame veel teha? Mina viin hommikuti oma last veel 6 km koolibussi peale. Probleem on aga tegelikult koju saamisega. Nad sõidavad Kolga kaudu ümberistumisega. Anu Kirsman: Juminda poolsaarelt veame lapsi 3 erinevasse kooli. Võimalus on jagada lapsed piirkondadesse ja koolibuss tagada ainult ühte piirkonna kooli. Vello Sats: 8 aastat tagasi oli see juba teemaks, et koolibussiliinid võiks olla vastavalt piirkonnale. Kerli Palu: Meil oli pikalt lahti kirjutatud, kui vana võib buss olla. Hanketingimustes kirjas, et buss võib olla kuni 20 aastat vana. Leping kestab veel 5 aastat. St et sõita võib kuni 25 aasta vanune buss. Anu Kirsman: Ma arvan, et see on ok, kui buss on tehniliselt korras ja vastab tingimustele. Probleeme võib ju ette tulla ka tunduvalt uuemate bussidega. Kaisa Kajo: Kuna hanketingimustes oli, et bussides peavad olema turvavööd, siis ilmselt nii vanad bussid ei saagi sõita, kuna enamikes 20 aasta vanustes bussides ei ole turvavöid. Reet Idavain: Juminda poolsaare buss on väike buss. Kas seal püsti võib seista? Miikael Martti Vatunen: Hommikuti viimases kahes-kolmes peatuses jäävad selles bussis lapsed vahel seisma. Kaisa Kajo: Väikebussidest mõnedes on seisukohad ette nähtud, mõnedes mitte. Seda peab vaatama registreerimistunnistuselt. Reet Idavain: Kas hankes ei ole tingimuseks, et laps peab saama istuda? Anu Kirsman: Hanketingimuste osas oli meil kaks põhinõuet – esiteks, et oleks olemas turvavööd, ja teiseks, et lapsel oleks võimalik ennast istekohal turvavööga kinnitada. Reet Idavain: Kas see on keelatud, kui istekohti ei jätku ja laps seisab? Anu Kirsman: See ei ole praegu keelatud, kuid hanketingimused proovisime panna nii, et igal lapsel oleks turvavööga istekoht. Kerli Palu: Kas on võimalik, et Peeter Solman vastab meile, miks meie ettepanekut bussi vanuse osas üldse ei arvestatud? Anu Kirsman: Peeter Solman lahkub homme töölt. Kerli Palu: Siis vastutav isik, kes hanke üles pani. Järgmine küsimus oli meil õpilasveo kogemuse nõue. See on hankes praegu sees. Me arutasime seda ja leidsime, et see võib välistada hankest mitmed vedajad, kes muidu oleksid valmis tulema. Samas me tegime ettepaneku arvestada bussijuhtide karistusi süütegude eest. Seda ei ole arvestatud ja sisse pandud. Mis on see põhjus? Anu Kirsman: Seda viimast punkti ma ei oska öelda. Igal inimesel on õigus küsida igal ajal lastega kokkupuutuvalt inimeselt tema karistusi. Mina teadsin, et õpilasveo kogemust ei läinud sisse. Seda arutati küll. Meil esialgu on see probleem, et tuleks keegigi sinna hankesse. Kaisa Kajo: Õpilasveo kogemuse nõue vähendab väga palju seda võimalust. Reet Idavain: Mida meie lapsevanematena saaksime teha, et Juminda poolsaare lapsed saaksid teistega võrdsetel tingimustel koju sõita? Anu Kirsman: Kui koolibussiliinid piirkondadeks jagada, peaks seda päris pikalt ette teatama. Reet Idavain: Mis on see põhjendus, et hommikuti saab buss tulla otse Juminda poolsaarelt Kuusallu, aga õhtul peab Kolgast läbi sõitma? Nad peavad ümber istuma teise bussi peale, jooksma selle bussi peale, sest bussijuhil on kiire. Anu Kirsman: Busse on teatud hulk. Reet Idavain: Aga kuidas hommikul saab? Anu Kirsman: Hommikuti on liinid teistmoodi üles ehitatud. Reet Idavain: Meie jaoks on õhtune buss palju olulisem kui hommikune. Kerli Palu: Me tahaksime saada vallalt tagasisidet oma ettepanekutele. Reet Idavain: Ma tunnen end diskrimineerituna, kuna ma pean esitama aruannet iga kuu, et ma viin lapsed igal hommikul bussi peale, kuna ma saan vallalt raha selle eest (bussi peatuskoht on kaugemal kui 3 km).  Anu Kirsman: Iga väljamakse tegemiseks on vaja alust. Kerli Palu: Oleks iseenesestmõistetav, et kirjadele vastatakse ja et lapsevanematele antakse tagasisidet nende ettepanekutele. Anu Kirsman: Me teeme igal aastal liine ringi, kuna laste arv ja elukohad muutuvad. Reet Idavain: Õhtuti sõidab üks väike buss Pudisoole ja tuleb kohe kooli juurde tagasi. Pedaspea lapsi isegi ei lubata selle bussi peale. Miks ei võiks see buss sõita kaugemale edasi? Ingrit Keerma: Anu võiks viis valda selle sõnumi, et meil on koolibusside teema teravalt päevakorras ja keegi peaks vastama. Anu Kirsman: Ma saan aru, et põhiprobleem on see, et kirjale ei ole vastatud. Reet Idavain: Meil on vaja lahendust, meile ei ole oluline kirjale vastamine. Kerli Palu: Kas hommikune liin nr 1 läheb siis kaheks või ei? Anu Kirsman: Meie tegime ettepaneku, et see peab muutuma. Viljar Moorits: Hommikune liin nr 1 on kirjas Kivisilla-Kodasoo-Kuusalu keskkool-Valkla-Kuusalu keskkool. Sellest võib aru saada, et buss käib kaks korda. Kerli Palu: Kui minu praegu 4. klassi lõpetav laps läks esimesse klassi, oli nii, et Kiiust ja Kuusalust võisid koolibussiga sõita ainult 1. klassi lapsed. Õpetajad tegid lastega sel teemal suure selgitustöö ära. Nüüd võivad kõik lapsed bussiga minna. Margit Vunk: Tõnu Ammussaar ütles kooli õpetajatele, et kuna tekkis uus buss, võivad kõik sõita. Anu Kirsman: Kiiust sõidab läbi Härmakosu buss, kuid minu teada seal püstiseisjaid ei teki. Valkla buss Kiius ei peatu. Kerli Palu: Väga kahju, et vastutav ametnik Peeter Solman ei saanud tulla siia. Aprillis keeldus ta ka hoolekogu ette tulemast, kui talle ettepaneku tegin.
OTSUS: Me ootame vallavalitsuse bussihanke eest vastutavalt ametnikult vastuseid lapsevanemate ettepanekutele, kuna koosolekul vallaesindaja vastuseid ei andnud.

5.Kohapeal tõstatatud küsimused
Kaisa Kajo: Koolitoidu osas on minul selline tähelepanek. Paar päeva tagasi oli magustoiduks õpetajatel 2 pannkooki, aga õpilastel 1 pannkook. Miks toidu osas ei kohelda õpilasi ja õpetajaid võrdväärselt? Vello Sats: Õpetajad maksavad oma toidu eest rohkem. Anu Kirsman: Olen ka mõnel korral söömas käinud. Ei ole näinud, et keegi üldse ei söö. Toidud on maitsvad. Võrreldes selle ajaga, kui alustasime toidu teemat, on oluliselt suhkru ja soola sisaldus vähenenud. Reet Idavain: 7.kl peab ühel päeval nädalas sööma tavapärasest erineval ajal. Kas seda ei saaks muuta. Lapsed on rääkinud, et nad harjumusest lähevad valel ajal ja nad saadetakse tagasi. Aili Kontus: See on erandolukord. Seda ei pruugi järgmisel õppeaastal enam olla. Reet Idavain: Lastelt on veel selline tagasiside, et kui lapsed on võistlustel käinud ja lapsed oma vahetunnil sööma ei jõua, siis neid hiljem sööma ei lasta. Kerli Palu: Üks lapsevanem kirjutas koolile juustupallidest, mis olid väljasõidul lastele kaasa antud. Kooli poolt vastati, et Tervise Arengu Instituudi toitlustusspetsialist soovitas. Mina küsisin TAI-lt ja mulle vastati, et TAI tootepõhiseid konkreetseid soovitusi ei anna. Selgus ka, et TAI-s ei ole toitlustusspetsialisti, on toitumisspetsialist. Vastused kirjutades võiks veenduda, et seal olev info on tõene.










